CELEX: 32019D1203
Language: el
Date: 2019-07-12 00:00:00
Title: Εκτελεστική απόφαση (ΕΕ) 2019/1203 της Επιτροπής, της 12ης Ιουλίου 2019, η οποία ορίζει ότι δεν είναι σκόπιμη η προσωρινή αναστολή του προτιμησιακού δασμού για τις εισαγωγές μπανανών καταγωγής Γουατεμάλας

15.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 189/73
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1203 ΤΗΣ ΕΠΙΤΡΟΠΗΣ
         της 12ης Ιουλίου 2019
         η οποία ορίζει ότι δεν είναι σκόπιμη η προσωρινή αναστολή του προτιμησιακού δασμού για τις εισαγωγές μπανανών καταγωγής Γουατεμάλας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 20/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, σχετικά με την εφαρμογή της διμερούς ρήτρας διασφάλισης και του μηχανισμού σταθεροποίησης για τις μπανάνες στο πλαίσιο της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Κεντρικής Αμερικής, αφετέρου (1), και ιδίως το άρθρο 15 παράγραφος 2,
         Εκτιμώντας τα ακόλουθα:
         
                     (1)
                  
                  
                     Με τη συμφωνία σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Κεντρικής Αμερικής, αφετέρου (2) (εφεξής «η συμφωνία»), θεσπίστηκε μηχανισμός σταθεροποίησης για τις μπανάνες, ο οποίος άρχισε να εφαρμόζεται προσωρινά στις χώρες της Κεντρικής Αμερικής το 2013 και συγκεκριμένα στη Γουατεμάλα την 1η Αυγούστου 2013.
                  
               
                     (2)
                  
                  
                     Ο μηχανισμός σταθεροποίησης για τις μπανάνες, ο οποίος εφαρμόζεται με τον κανονισμό (ΕΕ) αριθ. 20/2013, ορίζει ότι, αν ξεπεραστεί ο καθορισμένος όγκος ενεργοποίησης για τις εισαγωγές νωπών μπανανών (κλάση 0803 90 10 της συνδυασμένης ονοματολογίας της Ευρωπαϊκής Ένωσης της 1ης Ιανουαρίου 2012) από μία εκ των οικείων χωρών, η Επιτροπή εκδίδει εκτελεστική πράξη με την οποία είτε αναστέλλει προσωρινά τον προτιμησιακό δασμό που εφαρμόζεται για τις εισαγωγές νωπών μπανανών από τη χώρα αυτή είτε ορίζει ότι η εν λόγω αναστολή δεν κρίνεται σκόπιμη.
                  
               
                     (3)
                  
                  
                     Στις 13 Μαΐου 2019 οι εισαγωγές στην Ένωση νωπών μπανανών καταγωγής Γουατεμάλας έφτασαν τους 78 133 τόνους και υπερέβησαν τον καθορισμένο για τις εισαγωγές όγκο ενεργοποίησης των 72 500 τόνων, που ορίζεται στο παράρτημα του κανονισμού (ΕΕ) αριθ. 20/2013.
                  
               
                     (4)
                  
                  
                     Σύμφωνα με το άρθρο 15 παράγραφος 3 του κανονισμού (ΕΕ) αριθ. 20/2013, η Επιτροπή έλαβε υπόψη τον αντίκτυπο των εν λόγω εισαγωγών επί της κατάστασης της αγοράς μπανάνας στην Ένωση, προκειμένου να αποφασίσει κατά πόσον ο προτιμησιακός δασμός θα πρέπει να ανασταλεί ή όχι. Η Επιτροπή εξέτασε το αποτέλεσμα των εν λόγω εισαγωγών στο επίπεδο τιμών της Ένωσης, την εξέλιξη των εισαγωγών από άλλες πηγές και τη συνολική σταθερότητα της ενωσιακής αγοράς νωπών μπανανών.
                  
               
                     (5)
                  
                  
                     Οι εισαγωγές νωπών μπανανών από τη Γουατεμάλα, όταν υπερέβησαν τον καθορισμένο όγκο ενεργοποίησης για τις εισαγωγές για το 2019, αντιπροσώπευαν το 4,5 % των εισαγωγών στην Ένωση νωπών μπανανών που υπόκεινται στον μηχανισμό σταθεροποίησης για τις μπανάνες.
                  
               
                     (6)
                  
                  
                     Συγχρόνως, οι εισαγωγές από μεγάλες εξαγωγικές χώρες με τις οποίες η Ένωση έχει επίσης συνάψει συμφωνία ελεύθερων συναλλαγών, και συγκεκριμένα από την Κολομβία, τον Ισημερινό και την Κόστα Ρίκα, ανήλθαν στο 26 %, στο 30 % και στο 27 %, αντίστοιχα, των καθορισμένων για τις εν λόγω χώρες όγκων ενεργοποίησης για τις εισαγωγές. Μέχρι σήμερα, ιδίως οι εισαγωγές από την Κόστα Ρίκα ήταν χαμηλότερες σε σύγκριση με τα προηγούμενα έτη. Οι «μη χρησιμοποιηθείσες» ποσότητες στο πλαίσιο του μηχανισμού σταθεροποίησης, που ανέρχονται σε 4,5 εκατομμύρια τόνους περίπου, είναι σημαντικά υψηλότερες από τις συνολικές εισαγωγές από τη Γουατεμάλα, που ανέρχονται σε 78 133 τόνους.
                  
               
                     (7)
                  
                  
                     Η τιμή εισαγωγής νωπών μπανανών από τη Γουατεμάλα ανήλθε κατά μέσο όρο στα 630 EUR ανά τόνο για το πρώτο τρίμηνο του 2019 και είναι κατά 3,4 % χαμηλότερη από τη μέση τιμή των 652 EUR ανά τόνο των λοιπών εισαγωγών νωπών μπανανών στην Ένωση την ίδια περίοδο. Το πρώτο τρίμηνο του 2018, η μέση τιμή εισαγωγής μπανανών από τη Γουατεμάλα ήταν 21,7 % χαμηλότερη από τις άλλες τιμές.
                  
               
                     (8)
                  
                  
                     Στο πλαίσιο αυτό, ακόμη και αν η μέση τιμή χονδρικής πώλησης των 970 EUR ανά τόνο για τις μπανάνες όλων των προελεύσεων κατά το πρώτο τρίμηνο του 2019 ήταν κατά 7,6 % χαμηλότερη από την αντίστοιχη τιμή κατά το πρώτο τρίμηνο του 2018, δηλαδή 970 EUR ανά τόνο κατά το πρώτο τρίμηνο του 2019 έναντι 1 050 EUR ανά τόνο κατά το πρώτο τρίμηνο του 2018, η μέση τιμή χονδρικής πώλησης των μπανανών που παρήχθησαν στην Ένωση κατά το πρώτο τρίμηνο του 2019 ήταν κατά 9,4 % υψηλότερη από ό,τι το πρώτο τρίμηνο του 2018, δηλαδή 1 111 EUR ανά τόνο στην πρώτη περίπτωση έναντι 1 007 EUR ανά τόνο στην τελευταία περίπτωση.
                  
               
                     (9)
                  
                  
                     Δεδομένου ότι οι εισαγωγές μπανανών από τη Γουατεμάλα είναι χαμηλές, δεν έχουν αντίκτυπο στην τιμή της αγοράς της μπανάνας στην Ένωση. Συνεπώς, δεν υπάρχει ένδειξη ότι η σταθερότητα της ενωσιακής αγοράς έχει διαταραχθεί από τις εισαγωγές νωπών μπανανών από τη Γουατεμάλα οι οποίες υπερβαίνουν τον καθορισμένο ετήσιο όγκο ενεργοποίησης για τις εισαγωγές ούτε ένδειξη ότι αυτή η υπέρβαση είχε σημαντικό αντίκτυπο στην κατάσταση των ενωσιακών παραγωγών.
                  
               
                     (10)
                  
                  
                     Επιπλέον, δεν υπάρχει ένδειξη απειλής σοβαρής επιδείνωσης στην αγορά της Ένωσης ή σοβαρής επιδείνωσης της οικονομικής κατάστασης των εξόχως απόκεντρων περιφερειών της Ένωσης τον Απρίλιο του 2019.
                  
               
                     (11)
                  
                  
                     Συνεπώς, η αναστολή του προτιμησιακού δασμού για τις εισαγωγές μπανανών καταγωγής Γουατεμάλας δεν κρίνεται σκόπιμη στο παρόν στάδιο.
                  
               
                     (12)
                  
                  
                     Θα πρέπει να υπενθυμιστεί ότι το 2018 οι εισαγωγές από τη Γουατεμάλα υπερέβησαν τον καθορισμένο ετήσιο όγκο ενεργοποίησης για τις εισαγωγές στις 10 Σεπτεμβρίου και ότι, μέχρι το τέλος εκείνου του έτους, έφτασαν στο επίπεδο των 150 χιλιάδων τόνων. Ωστόσο, η Επιτροπή, στην επακόλουθη ανάλυσή της, κατέληξε στο συμπέρασμα ότι ούτε εκείνες οι εισαγωγές ούτε άλλες εισαγωγές από χώρες που υπόκεινται στον μηχανισμό σταθεροποίησης προκάλεσαν διαταραχές στην αγορά της Ένωσης.
                  
               
                     (13)
                  
                  
                     Δεδομένου ότι ο ετήσιος όγκος ενεργοποίησης για τις εισαγωγές υπερκαλύφθηκε ήδη από τον Μάιο του 2019, και παρά το γεγονός ότι οι συνολικές εισαγωγές από τη Γουατεμάλα στην αγορά της Ένωσης είναι χαμηλές, η Επιτροπή θα εξακολουθήσει να παρακολουθεί εν προκειμένω την κατάσταση και μπορεί, αν χρειαστεί, να λάβει μέτρα σε μεταγενέστερο στάδιο.
                  
               
                     (14)
                  
                  
                     Σύμφωνα με το άρθρο 14 παράγραφος 4 του κανονισμού (ΕΕ) αριθ. 20/2013, η παρούσα απόφαση θα πρέπει να τεθεί σε ισχύ επειγόντως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η προσωρινή αναστολή του προτιμησιακού δασμού για τις εισαγωγές νωπών μπανανών που κατατάσσονται στην κλάση 0803 90 10 της συνδυασμένης ονοματολογίας της Ευρωπαϊκής Ένωσης, καταγωγής Γουατεμάλας, δεν κρίνεται σκόπιμη.
         
         
            Άρθρο 2
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 12 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 17 της 19.1.2013, σ. 13.
         
            (2)  Συμφωνία σύνδεσης της Ευρωπαϊκής Ένωσης και των κρατών μελών της, αφενός, και της Κεντρικής Αμερικής, αφετέρου (ΕΕ L 346 της 15.12.2012, σ. 3).